jkorsvik/nowiki_second_scrape_merged huggingface dataset:
GNOME Filer

GNOME Filer, også kjent som Nautilus, er den offisielle filbehandleren i skrivebordsmiljøet GNOME. Nautilus erstattet Midnight Commander i GNOME 1.4 og ble standard fra versjon 2.0.
Nautilus var flaggskipet til Eazel Inc.


== Historie ==
Versjon 1.0 ble sluppet 13. mars 2001, og tatt opp i GNOME 1.4.
Versjon 2.0 ble portert til GTK+ 2.0.
Versjon 2.2 fikk mange endringer for å gjøre det mer samsvarende med retningslinjene for brukergrensesnittet.
Versjon 2.4 byttet skrivebordskatalogen til ~/Desktop for å støtte freedesktop.org-standardene. Tilden ( ~ ) representerer brukerens hjemmekatalog.
I versjonen som følger med GNOME 2.6, byttet Nautilus til et spatielt grensesnitt. Det klassiske grensesnittet er fremdeles tilgjengelig gjennom innstillingene eller ved å bruke bryteren --browser på oppstartskommandoen til Nautilus. Flere Linux-distribusjoner har satt «browser» som standard.
GNOME 2.14 introduserte en versjon av Nautilus med forbedret søk, integrert frivillig Beagle-støtte og muligheten til å lagre søk som virtuelle kataloger.


== Egenskaper ==
Nautilus har støtte for å utforske lokale filsystemer samt nettverkstjenere (gjennom FTP, SSH og Samba, men også flere filoverføringsprotokoller).
Nautilus støtter å forhåndsvise filer i ikonene deres (tekstfiler, bilder, lyder og video) ved hjelp av Totem.
Nautilus inkluderer originale vektoriserte ikoner laget av Susan Kare.
Nautilus har støtte for bokmerker, vindusbakgrunner, emblemer, notater og utvidelses-skript, og har forskjellige visningsmoduser å velge i, inkludert ikon- og liste-visning. Det fører en logg over besøkte kataloger som gir brukeren enkel tilgang til tidligere besøkte kataloger.
Ved hjelp av Gamin-biblioteket, sporer Nautilus endringer i lokale filer i sanntid, noe som fjerner behovet for å oppdatere visningen manuelt.


== Galleri ==

		
		
		


== Se også ==
Konqueror
Thunar
Dolphin


== Referanser ==


== Eksterne lenker ==
(en) Offisielt nettsted 
(en) GNOME Nautilus – kategori av bilder, video eller lyd på Commons 
(en) GNOME Files – galleri av bilder, video eller lyd på Commons 
Introduksjon til spatielle Nautilus (engelsk)
Aslakbåt

Aslakbåt er en båttype først utviklet i Notvik i Strand kommune i Rogaland. Båttypen er utviklet med basis i tradisjonelle båttyper og er klinkbygd. Aslakbåtene har navn etter Aslak Notvik (1845 – ca. 1931), som først utviklet båttypen. Arbeidet ble fortsatt av sønnene Erik og Hans. Aslakbåter ble bygget både som ro-, seil- og motorbåter. Seilbåtene var kjente som gode seilere, og ble brukt til kappseilas opp til andre verdenskrig. 
Det er i nyere tid (etter 2000) bygget flere seilbåter av denne typen, spesielt på Ryfylke Båtbyggjeri på Finnøy i Ryfylke. Disse møtes til årlig seilas der. Seilbåtene var bygd med tre bord i hver side, i tillegg til kjølrand. De senere seilbåtene, som ble bygd opp mot andre verdenskrig, hadde bermudarigg og lensebarduner. Båtene var langkjølte og var spisse bak.
Filbehandling

Filbehandling er operasjonene ved å kopiere, flytte, slette og endre datafiler i et datasystem.
Til disse oppgavene kan det benyttes kommandolinje-verktøy og grafiske grensesnitt for å utføre samme oppgave. De grafiske grensesnittene for filbehandling kalles filutforskere eller filbehandlere.


== Frie filutforskere ==
Nautilus – GNOME sin filutforsker.
Konqueror – KDE sin filutforsker og nettleser.
Thunar – Xfce sin filutforsker.
Midnight commander – En filutforsker som fulgte med tidlige versjoner av GNOME.
Kommander – En midnight commander lignende utforsker for KDE.
ReactOS utforsker – ReactOS sin filutforsker.
Dolphin


== Proprietære ==
Windows utforsker – benyttes til filutforskning, vise skrivebord, startmeny og lignende i Windows (også kjent som explorer.exe).


== Galleri ==

		
		
		
		


== Se også ==
GNOME
KDE
William de la Pole (1539)

William de la Pole (født ca. 1478, død mellom oktober og 20. november 1539) var medlem av en engelsk adelsfamilie i Tudortiden. 
Han var sønn av John de la Pole, 2. hertug av Suffolk og Elizabeth Plantagenet. Omkring 1497 giftet han seg med Katherine Stourton. Det ser ikke ut til at paret fikk barn. 
Gjennom moren var han en fjern slektning av Henrik VIII. Av uklare grunner, antagelig knyttet til mistanke om at han ville kreve tronen, ble han i 1502 arrestert og satt i Tower of London. Han ble sittende der helt til sin død 37 år senere, og er dermed den fange som satt lengst i Tower. 


== Litteratur ==
Alison Weir: Britain's Royal Family: A Complete Genealogy, London 1999


== Referanser ==
Sangen om den røde rubin

Sangen om den røde rubin er en roman av Agnar Mykle. Boken ble gitt ut i 1956 og er Mykles mest kjente roman. Den er en fortsettelse av forfatterens forrige bok, Lasso rundt fru Luna (1954), med samme hovedperson: Ask Burlefot.
Boka ble politianmeldt på grunn av dristige seksualskildringer. En omfattende rettsprosess – Myklesaken – førte først til at boka ble konfiskert og forbudt i 1957, Mykle og forlegger Harald Grieg frikjent, men det ble likevel slått fast i dommen at romanen var utuktig.  Boka og satsen til boka skulle etter ordre fra Riksadvokaten øyeblikkelig beslaglegges hos forlaget og i alle bokhandlere i Norge. En anke førte saken til Høyesterett, der forlag og forfatter ble frikjent 9. mai 1958.Mange har lest boken som en nøkkelroman, med gjenkjennelige personer dårlig kamuflert. Forargelsen rundt romanen kan i en viss grad ha vært styrt av dette, like så mye som seksualskildringene.
Boka ble i 1970 filmatisert av Annelise Meineche i Danmark med Ole Søltoft i rollen som Ask og Ghita Nørby i rollen som Embla.


== Referanser ==


== Litteratur ==
Jan-Erik Ebbestad Hansen Da Norge mistet dyden Mykle-saken, ytringsfriheten og kampen om moralen 2011 ISBN 978-82-7477-475-9
Mercury-Atlas 7

Mercury-Atlas 7 var en bemannet romferd i NASA sitt Mercury-program. Det var den fjerde bemannede amerikanske romferden. Mercury-Atlas 7 ble skutt opp med en Atlas-rakett fra Complex 14 på Cape Canaveral i Florida. Romskipet gjennomførte 3 omløp rundt Jorden, med astronaut Scott Carpenter ombord. Ferden varte mindre enn 5 timer.


== Mannskap ==
Scott Carpenter, PilotBackup mannskap

Wally Schirra, Pilot


== Høydepunkter fra ferden ==
Oppskytingen av Mercury-romskipet og Atlas-raketten var nesten uten problemer. Alle primære ferd-mål ble oppnådd. Den eneste kritiske feilen var i en komponent i det automatiske kontroll-systemet.
Hovedfokuset på Carpenters nær-5 timers ferd med Aurora 7, var vitenskap. Flight-planen inkluderte den første studien av væsker i vektløshet, fotografering av Jorden og et mislykket forsøk på å observere en «flare» skutt opp fra bakken.
Et eksperiment som gikk på å undersøke friksjon mot atmosfæren og fargesynlighet i rommet, ved å sette ut en oppblåsbar sphere var delvis suksessfull. Ferden kvalifiserte videre Mercury-romskipet for flere bemannede ferder og sørget for data til bruk for lengre ferder og suksessivt større krav til systemene ombord.
Delvis fordi Carpenter hadde blitt distrahert av å se ut av vinduet, og delvis på grunn av et travelt skjema og feilen ved det automatiske kontroll-systemet, bommet Aurora 7 og Carpenter på punktet for å gå i landing, og landet i sjøen hele 402 km ute av kurs.
Aurora 7 og Carpenter landet trygt etter nesten 5 timers ferd.


== Eksterne lenker ==
Results of the second u.s. manned orbital space flight, May 24, 1962 (Aurora 7) NASA report – (PDF format)
This New Ocean: A History of Project Mercury – NASA report (PDF format)
Chronology of Project Mercury – NASA report (PDF format)
Peter Hintze

Peter Hintze (født 25. april 1950 i Bad Honnef, død 26. november 2016 i Wuppertal) var en tysk prest og politiker (CDU). Hintze var statssekretær i nærings- og teknologidepartementet fra november 2005. Fra februar 2007 var han den tyske regjeringens koordinator for luft- og romfartsspørsmål. Han var fra januar 1991 til mai 1992 statssekretær i departementet for kvinner og unge.
Etter Abitur studerte Hintze teologi i Bonn og Wuppertal. Fra 1977 til 1983 arbeidet han som prest i den evangeliske kirke. Deretter var han Forbundskommissær for siviltjenesten fra 1983 til 1990. Hans politiske karrière startet da han ble innvalgt i Forbundsdagen i 1990 som representant for valgkretsen Wuppertal. Hintze hadde en rekke partipolitiske verv, både på nasjonal og internasjonalt plan. Fra 1992 til 1998 var han generalsekretær for CDU. Fra 2002 var han visepresident for Det europeiske folkepartiet. Han var også aktiv i Den internasjonale demokratiske union, der han var viseformann fra juni 2002, og i Den kristeligdemokratiske internasjonale, der han fra november 2001 var visepresident.
Peter Hintze var gift med Dr.rer.nat. Petra Hintze.


== Referanser ==


== Eksterne lenker ==
(de) Offisielt nettsted 
(en) Peter Hintze – kategori av bilder, video eller lyd på Commons
Scott Carpenter

Malcolm Scott Carpenter (født 1. mai 1925 i Boulder i Colorado, død 10. oktober 2013 i Denver) var en amerikansk marineoffiser, testpilot, astronaut og akvanaut, og en av de opprinnelige «Mercury Seven» utvalgt i 1959 til det amerikanske Mercury-programmet.


== Romferder ==
 Mercury-Atlas 7 – Fjerde amerikanske romferdCarpenter var backup for Mercury-Atlas 6 i Mercury-programmet.


== Referanser ==


== Eksterne lenker ==
Offisielt nettsted 
(en) Scott Carpenter – kategori av bilder, video eller lyd på Commons 
The Official Website of Scott Carpenter
NASA Biography
Spacefacts biography of Scott Carpenter
Ole Arvid Langnes

Ole Arvid Langnes (født 16. juli 1971) er en tidligere norsk toppfotballkeeper. Har blant annet spilt for klubber som Kongsvinger IL og Bodø/Glimt. På grunn av skade måtte han legge opp i 2006-sesongen.


== Referanser ==


== Eksterne lenker ==
Profil hos altomfotball.no
Niall Garbh O Domhnaill

Niall Garbh O Domhnaill (anglifisert navn Niall Garve O'Donnell, kjent som «Rough O'Donnell», født 1560, død 1626) var et høytståënde medlem av O'Donnellklanen i Donegal på Irland. Han er mest kjent for at han valgte engelskmennenes side mot sin slektning Aodh Rua Ó Domhnaill under niårskrigen i 1590-årene.
Årsaken til at han kjempet med engelskmennene var at han ble rasende da Aodh Roe ble høvding for klanen i 1592. Da den nye høvdingen tok fra ham Lifford Castle brøt det ut en bitter feide mellom de to. Mens Aodh Roe kjempet i niårskigen utnyttet Niall den politiske situasjonen og inngikk en avtale med engelskmennen, rettet mot både sin egen høvding og O'Neillklanen. En engelsk styrke ledet av Henry Dowcra fikk stige i land i Derry. I 1601 surnet forholdet til engelskmennene. Kongens stedfortreder gikk da med på å gi Niall Tyrconnel, men lot ham ikke få autoritet over Cahir O'Doherty i Inishowen.
Aodh Roe forlot Irland i 1602. Niall var gift med hans søster Nuala, som hadde gått fra ham da Niall vendte seg mot hennes bror. Da hennes andre bror Rory i 1607 flyktet sammen med Aodh Mór Ó Néill til Roma ble hun med og tok med seg datteren Grania.
Niall dro noen år senere til London sammen med Aodhs bror Rory. Det kongelige råd forsøkte der å megle, men Niall var ikke fornøyd. Han ble da tiltalt for deltagelse i Cahir O'Dohertys opprør i 1608. Han ble satt i Tower of London, hvor han forble til sin død i 1626.


== Referanser ==
Johan Anders Jägerhorn

Johan Anders Jägerhorn af Spurila (født 8. april 1757, død 6. mars 1825) var en finsk adelsmann og offiser. Han regnes som en sentral person i bevegelsen som arbeidet for Finlands uavhengighet.
Han ble født i Helsingfors som eldste sønn av oberstløytnant Fredrik Anders Jägerhorn og Ulrika Sofia Brunow. Hans bror oberst Fredrik Adolf Jägerhorn ble i 1808 visekommandant for festningen Sveaborg. Familietreet kan dokumenteres tilbake til det 15. århundre, mens legender inspirert av «Rolandskvadet» fører det tilbake til det 12. århundre da Erik den hellige kom til Finland og adlet en av deres aner. 
I 1783 giftet han seg med den svenske adelskvinnen Ulrika Sofia Blomcreuz. De fikk to døtre, som begge omkom i ulykker i ung alder. 
Jägerhorn fikk majors grad i den svenske hæren, og i 1789 ble han også oberstløytnant i Den keiserlige russiske hær. I 1788 var han en av deltagerne i et offiserskomplott mot den svenske kongen Gustav III, Anjalaforbundet, med den hensikt å avslutte den pågående krigen med Russland (Den russisk-svenske krig) og oppnå finsk uavhengighet. Han ble dømt til døden av de svenske myndighetene, men klarte å gå i eksil i Tyskland. I Hamburg ble han venn med den irske aristokraten og opprøreren Edward FitzGerald, og fungerte som bindeledd mellom irer og franskmenn før opprøret i 1798. Han reiste til England, hvor han ble arrestert for sin kontakt med irske opprørere. Jägerhorn satt i Tower of London fra 1799 til 1801, og ble så på grunn av en diplomatisk avtale med russerne sendt hjem til Finland for å delta i arbeidet med å skrive en grunnlov for et autonomt Finland. I 1809 ble Storfyrstedømmet Finland en autonom stat under Russland. 
Jägerhorn døde i Borgå i Finland den 6. mars 1825. I 1981 avduket den irske ministeren Desmond O'Malley en minneplakett på hans hus i Borgå, som takk for at Jägerhorn satt to år i Tower på grunn av sitt engasjement for den irske uavhengighetsbevegelsen. 


== Referanser ==


== Litteratur ==
Lesch, Bruno Jan Anders Jägerhorn – Patriot och världsmedborgare, separatist och emigrant Helsingfors (1941)


== Eksterne lenker ==
Jägerhorns biografi, fra Svenskt biografiskt handlexikon (svensk)
Lewis Price

Lewis Peter Price (født 19. juli 1984) er en walisisk tidligere fotballspiller.
Price har spilt flere landskamper for Wales.


== Biografi ==


=== Klubblag ===
Lewis Price, som gikk på Ipswich Town sitt fotballakademi, skrev under på sin første profesjonelle fotballkontrakt med Ipswich i 2003. Han spilte sin første kamp for the Tractor Boys den 17. april 1004 i en ligakamp mot Gillingham. Han spilte bare denne kampen i 2003/04-sesongen, mens han i starten på 2004/05-sesongen fikk med seg 7 ligakamper og 2 cupkamper for Ipswich. I november 2004 ble han lånt ut til Cambridge United, og han debuterte for the U's den 20. november 2004 i en ligakamp mot Rushden & Diamonds. Totalt fikk han med seg 6 ligakamper for Cambridge før han returnerte til Ipswich i desember 2004. I siste del av 2004/05-sesongen spilte han 1 ligakamp for Ipswich. Den påfølgende sesongen fikk han bokført 25 ligakamper, mens han i 2006/07-sesongen stoppet på 34 ligakamper for klubben fra Suffolk. 
I juli 2007 ble Lewis Price solgt til Derby County. Price skrev under på en treårskontrakt med Derby, og han debuterte for the Rams, og i Premier League, den 26. desember 2007 mot Liverpool. 
Price ble høsten 2014 lånt ut fra Crystal Palace FC til Crawley Town FC ut 2014/2015-sesongen. Etter at kontrakten hans med Crystal Palace gikk ut sommeren 2015 meldte Price overgang til Sheffield Wednesday FC i juli samme år, hvor han skrev under på en ettårskontrakt.


=== Landslag ===
Price debuterte på det walisiske landslaget den 16. november 2005 da Wales tapte 1-0 for Kypros. Dette var en privatkamp i Limassol, og Price spilte hele kampen. Hans neste landskamp kom 1. mars 2006 i en privatkamp mot Paraguay. Lewis Price startet på benken i dette oppgjøret, som endte 0-0, men ble byttet inn på bekostning av Paul Jones i det 66. spilleminutt. Hans tredje landskamp kom 10. november 2006 da Wales vant 3-1 over Kypros. Dette var en kvalifiseringskamp til EM i 2008, og Price spilte hele kampen. Den 17. oktober 2007 fikk han sin fjerde landskamp da Wales møtte San Marino. Denne kampen var også en kvalifiseringskamp for EM, og Price spilte hele kampen som Wales vant 2-1.
Den 6. februar 2008 spilte han sin femte landskamp da Wales møtte Norge i en privatkamp. Han startet kampen på benken, men ble byttet inn etter 45 minutter i en kamp som Wales vant 3–0.  


=== Landslagskarriere for Wales ===
Fotnote

1 Wales sitt resultat er alltid nevnt først.


== Referanser ==


== Litteratur ==
Rollin, Glenda & Rollin, Jack: SKYSPORTS FOOTBALL YEARBOOK 2007-08 (side 486). Headline Book Publishing, London. ISBN 978-0-7553-1664-9


== Eksterne lenker ==
(en) Lewis Price – Transfermarkt 
(en) Lewis Price – national-football-teams.com 
(en) Lewis Price – Soccerbase.com 
(en) Lewis Price – EU-Football.info 
(en) Lewis Price – FBref 
(es) Lewis Price – as.com
Nødlanding

Nødlanding har flere betydninger: 

Nødlanding (film), norsk drama og krigsfilm fra 1952.
Nødlanding (fly), en landing som ikke er planlagt.
Jacques Barrot

Jacques Barrot (født 3. februar 1937 i Yssingeaux i Frankrike, død 3. desember 2014) var en fransk og europeisk kristeligdemokratisk og konservativ politiker. Han var fra november 2004 visepresident i Europakommisjonen og kommissær for transport. Fra april til november samme år var han kommissær for regionalpolitikk.
Jacques Barrot var jurist, med diplomer i sosiologi og fra Institut d'Etudes Politiques i Paris.
I hjemlandet Frankrike var Barrot tilknyttet sentrum–høyre-partiene Centre des Démocrates Sociaux (CDS), Union pour la Démocratie Française (UDF) og Union pour un mouvement populaire (UMP). Fra 1968 til 1991 var han generalsekretær for CDS. Fra 1967 til 2004 var han innvalgt i nasjonalforsamlingen som representant for Haute-Loire. I nasjonalforsamlingen var han formann for komiteen for kultur, familie og sosiale spørsmål og for finanskomiteen. Han innehadde en rekke ministerposter i den franske regjeringen: handel og håndverk (1978–1979); helse og sosial sikkerhet (1979–1981); arbeid, sosial dialog og deltakelse (1995) og arbeid og sosiale spørsmål (1995–1997). Barrot var videre medlem av regionalrådet for Auvergne (1976–1986) og formann for departementsrådet i Haute-Loire (1976–2004). Fra 1989 til 2001 var han borgermester i hjembyen Yssingeaux.
Jacques Barrot var gift og hadde en sønn og to døtre.


== Referanser ==


== Eksterne lenker ==
Jacques Barrot fra EU-kommisjonen
Siim Kallas

Siim Kallas (1948–) er en estisk politiker, økonom og tidligere sentralbanksjef. Han var Estlands statsminister fra 2002 til 2003, senere visepresident og kommissær for administrasjon, revisjon og bedrageribekjempelse i Europakommisjonen fra 2004 til 2010, deretter visepresident og kommissær for samferdsel fra 2010 til 2014.

Kallas tok i 1975 eksamen i fagene finans og kreditt fra Universitetet i Tartu. Han arbeidet deretter i finansministeriet i Estiske SSR og for sentralforeningen av estiske sparebanker. Han var fra 1972 og inntil 1990 medlem av det sovjetiske kommunistpartiet. Fra slutten av 1980-tallet  inntok han en kritisk holdning til Estlands økonomiske avhengighet og han spilte en viktig rolle i landets frigjøring fra Sovjetunionen. I 1991 ble Kallas direktør for Estlands nasjonalbank der han ledet landets valutareform og la grunnlaget for de omfattende økonomiske reformer Estland gjennomgikk.
Siim Kallas grunnla i 1994 Det estiske reformpartiet, et utpreget liberalistisk parti, som han ble partileder for. I 1995 ble han første gang innvalgt i Estlands nasjonalforsamling, Riigikogu. Senere samme år ble han utenriksminister. I årene 1999 til 2002 var han Estlands finansminister, deretter var Kallas landets statsminister (2002–2003).
I 2000 ble Siim Kallas tildelt Bundesverdienstkreuz, Forbundsrepublikken Tysklands fortjenstorden, i 2001 ble han utnevnt til storoffiser i den franske Æreslegionen og i 2003 ble han tildelt andre klasse av den estiske Riksvåpenets orden. Kallas er gjesteprofessor ved Universitetet i Tartu.
Siim Kallas er gift og har to barn, deriblant Kaja Kallas som ble partileder i Reformpartiet i 2018 og statsminister i 2021.


== Referanser ==


== Eksterne lenker ==
(en) Siim Kallas – kategori av bilder, video eller lyd på Commons 
(en) Siim Kallas på Internet Movie Database 
(en) Siim Kallas fra Europakommisjonen
Johan II av Frankrike

Johan II eller Johan den gode (født 16. april 1319 i slottet Gué de Maulny ved Le Mans i Frankrike, død 8. april 1364 i London) var greve av Anjou, greve av Maine og hertug av Normandie fra 1332, greve av Poitiers fra 1344, hertug av Aquitania fra 1345 og konge av Frankrike fra 1350 til sin død. Han var også hertug av Burgund fra 1361 til 1363. 


== Liv og virke ==


=== Bakgrunn ===
Johan II tilhørte Huset Valois, og var sønn av Filip VI av Frankrike og Johanna av Burgund. Han fullførte farens ridderlig føydale regjeringsideal. 
Han giftet seg i 1332 med Bonne av Luxemburg. Etter at hun døde av pest giftet han seg med Johanna I av Auvergne, som også døde av pest.  


=== Konge ===
Da Johan kom på tronen stod Frankrike overfor flere katastrofer: Svartedauden som tok livet at nesten halvparten av landets befolkning, uavhengige soldater som herjet overalt.
Hans uoverlagte og voldsomme opptreden mot kong Karl II av Navarra og noen høyadelige vasaller førte til en gjenopptagelse av det som senere blitt sett på som hundreårskrigen. Det utviklet seg til eng engelsk aggresjon og forferdelige militære nederlag for Frankrike. Den engelske Edward av Woodstock, «den svarte prins», gjorde landgang i Garonneområdet, la Auvergne, Limousin og Poitou øde, men forsøkte å retirere til Bordeaux da de franske styrker nærmet seg. Det kom til kamp, og som følge av slaget ved Poitiers i 1356 ble kong Johan tatt til fange. 
I 1360 ga Frankrike fra seg landområder og betalte løsepenger for få kongen satt på frifot. I løpet av innsamlingen av løsepenger ble Johan II satt fri i bytte mot et gissel. Da gisselet rømte vendte kongen frivillig tilbake i fangenskap. 
Han døde senere i London. 
Hans levninger ble fraktet til Frankrike for å bli gravlagt i klosterkirken Saint-Denis.
Ved plyndringen av kongegravene i Saint-Denis under den franske revolusjon ble hans grav den 25. oktober 1793 åpnet og plyndret, og hans levninger så lagt i en massegrav utenfor kirken.


== Litteratur ==
Heinz Thomas: Johann II. I: Joachim Ehlers, Heribert Müller, Bernd Schneidmüller (utg.): Die französischen Könige des Mittelalters. Von Odo bis Karl VIII. 888–1498. Beck, München 1996, S. 267ff., ISBN 3-406-40446-4; Neuauflage Beck'sche Reihe 1723, München 2006, s. 241ff., ISBN 978-3-406-54739-3.


== Referanser ==
Viviane Reding

Viviane Reding (født 27. april 1951 i Esch-sur-Alzette, Luxembourg) er en luxembourgsk politiker som fra 2014 er medlem av Europaparlamentet. Hun var kommissær i Europakommisjonen fra 1999 til 2014, fra 2004 til 2014 i Barroso-kommisjonen.
Reding har doktorgrad fra Sorbonne-universitetet i Paris. Hun virket i årene fra 1978 til 1999 som journalist i avisen Luxemburger Wort. Hun har vært leder for den luxemburgske journalistunionen. Den politiske karrièren startet i 1979 da hun ble innvalgt i Luxembourgs nasjonalforsamling for Chrëschtlech Sozial Vollekspartei. Hun var 1988-1993 leder for partiets kvinneavdeling og fra 1995 til 1999 var hun visepresident i partiet. Reding satt som folkevalgt politiker i ti år for deretter å starte en karrière som europeisk politiker. Reding ble første gang valgt til Europaparlamentet i 1989 og satt som representant der fram til 1999. I 1999 ble hun EU-kommissær for utdanning, kultur, ungdom, media og sport, en post hun hadde til 2004 da hun ble kommissær for informasjonssamfunn og media. I 2010 ble hun visepresident og kommissær for justis, grunnleggende rettigheter og EU-borgerskap.
Viviane Reding har mottatt en rekke utmerkelser for sitt virke. I 1992 ble hun tildelt St.Georgs-korset fra Catalonias regjering. I 2004 ble hun tildelt Robert Schuman-medaljen og i 2004 Fyrsten av Asturias' pris for internasjonalt samarbeid. I 2005 ble Reding tildelt den polske Gloria Artis-medaljen og hun ble utnevnt til medlem av den franske Æreslegionen. Reding er æresdoktor ved Hu Chen-universitetet på Taiwan (2004), Universitetet i Genova (2004) og Universitetet i Torino (2004).
Viviane Reding er skilt og har tre barn. 


== Referanser ==


== Eksterne lenker ==
(en) Viviane Reding – kategori av bilder, video eller lyd på Commons 
Viviane Reding på Twitter 
Viviane Reding på Facebook 
(en) Viviane Reding hos Europaparlamentet 
Viviane Reding fra Europakommisjonen